
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 23.05.2007
                      Nr.  Pl.x – 149/2007
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra proiectului de Lege pentru modificarea şi completarea Legii nr.4/1953 - Codul familiei, republicată
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii nr.4/1953 - Codul familiei, republicată, trimis cu adresa  Pl.x 149 din 19 martie 2007, înregistrată cu nr. 31/286 din 19 martie 2007.    

Potrivit prevederilor art. 75 din Constituţia României, republicată, şi ale art.92 alin. (9) pct.1 , din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat acest proiect de lege, în şedinţa din 14 martie 2007.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 1347 din 9 octombrie 2006.

Comisia pentru drepturile omului, culte şi problemele minorităţilor naţionale nu a acordat un aviz favorabil proiectului de lege, conform avizului transmis cu adresa 25/182 din 30 martie 2007.
Comisia pentru egalitate de şanse între femei şi bărbaţi a avizat favorabil iniţiativa legislativă în forma adoptată de Senat,  conform avizului transmis cu adresa nr. 37/110 din 2 aprilie 2007.

Consiliul Superior al Magistraturii a avizat favorabil iniţiativa legislativă, în forma adoptată de Senat, cu observaţii şi propuneri,  conform  hotărârii Plenului Consiliului Superior al Magistraturii nr. 381 din 17 mai 2007 transmisă cu adresa nr. 616/L/2007 din 21 mai 2007.
Guvernul,  prin punctul de vedere transmis cu nr. 3397 din 6 noiembrie 2006, nu susţine adoptarea acestei iniţiative legislative în forma prezentată. 

Proiectul de lege supus  dezbaterii are ca obiect de reglementare modificarea Legii nr. 4/1953- Codul familiei, republicată, cu modificările şi completările ulterioare, în sensul instituirii unei vârste minime de căsătorie de 18 ani, atât pentru bărbaţi, cât şi pentru femei, în vederea înlăturării discriminării din legislaţia în vigoare. De asemenea, se propune acordarea dreptului de a  introduce acţiune în tăgăduirea paternităţii, nu doar soţului, ci şi mamei, precum şi copilului urmare a declarării ca neconstituţionale a prevederilor art. 54 alin. 2 din Codul familiei prin Decizia Curţii Constituţionale  nr. 349 din 19 decembrie 2001.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege susmenţionat, în şedinţele din 4 martie 2007 şi 23 mai 2007. 
La dezbateri au participat, în calitate de invitaţi, din partea Ministerului Justiţiei, doamna Katalin Barbara Kibedi – secretar de stat şi doamna Violeta Belegante – şef serviciu şi doamna Oana Băluţă- preşedinte, Centrul de Dezvoltare Curriculară şi Studii de Gen „Filia”.

În urma examinării iniţiativei legislative, a expunerii de motive la aceasta, a avizului Consiliului Legislativ, a avizului Consiliului Superior al Magistraturii, a punctului de vedere al Guvernului precum şi a opiniilor exprimate de către membrii Comisiei, s-a constatat că soluţiile propuse de această iniţitivă legislativă nu corespund în totalitate realităţilor sociale din acest domeniu de  reglementare şi pot ridica probleme deosebite în practică. 
Totodată, s-a menţionat  faptul că, în prezent, la Camera Deputaţilor se află în procedură legislativă proiectul noului Cod civil (PL-x nr. 537/2004), care a fost adoptat de Senat în calitate de primă Cameră sesizată. Cu prilejul dezbaterii acestuia vor fi adoptate şi o serie de soluţii legislative îmbunătăţite în domeniul dreptului familiei.   
Din numărul total de 27 membri ai Comisiei juridice, de disciplină şi imunităţi  la şedinţă au participat 15 deputaţi.

Faţă de considerentele menţionate mai sus membrii Comisiei au hotărât, cu majoritate de voturi (o abţinere), să propună plenului Camerei Deputaţilor respingerea proiectului de Lege pentru modificarea şi completarea Legii nr.4/1953 - Codul familiei, republicată.
În raport cu obiectul şi conţinutul său, iniţiativa legislativă face parte din categoria legilor ordinare. 

                   PREŞEDINTE,                                                              SECRETAR,

                    Sergiu Andon                                                               George Băeşu

Expert  Mihaela Ivan-Cucu

